erhwenkuo/poetry-chinese-zhtw huggingface dataset:
滿江紅
作者：陳德武（宋）

記當年時，離筵上、把梅花折。還經盡、江南煙雨，淮陽風雪。寒食清明都過了，看看又到端陽節。倚闌干、屈指數流光，經年別。心一寸、愁腸結。千里夢、三更月。□曉來寒透，不堪愁絕。羞見慈烏啼反哺，厭閒乳燕調新舌。睹禽物、愈覺倍傷情，歸心切。
惜餘春慢・選冠子
作者：陳德武（宋）

闌葺疏蘆，簾編小葦，好個清幽公館。栽槐夾道，種菊盈軒，景物便堪詠玩。門外一番雨餘，嫩綠緣枝，淺清清眼。悄無人，一枕新涼睡覺，燕泥香暖。驀地裡、對景傷懷，思量無限。回首故園春遠。松期竹待，壑誚林嘲，苦被浮名牽絆。一種思情最長，萬疊江山，怎生遮斷。向北堂見了，忘憂萱草，此心方滿。
憶秦娥
作者：陳德武（宋）

疏簾揭。雲端仰見娟娟月。娟娟月。不應何恨，照人離別。閉門獨睡空愁絕。姮娥夢裡低低說。低低說。悲歡離合，陰晴圓缺。
踏莎行
作者：陳德武（宋）

霧失南樓，雲低東閣。枝頭不見南飛鵲。姮娥何事太多情，今宵故誤年時約。天易陰晴，人多哀樂。從來此事難憑度。匆匆又是隔年期，且燒銀燭酬高酌。
一翦梅
作者：陳德武（宋）

新酒初香菊半含。月也三三。日也三三。登高已約上嶄巖。世事相擔。風雨相擔。頭上茱萸顛倒簪。身在河南。心在江南。淵明何日解徵驂。俯也何慚。仰也何慚。
鷓鴣天
作者：陳德武（宋）

三徑芳根自不群。每於霜後播清芳。枝頭蛺蝶如羞見，籬外徵鴻不可聞。情脈脈，思紛紛。繞窗吟詠理餘薰。捲簾人在西風裡，知是新來瘦幾分。
踏莎行
作者：陳德武（宋）

聲跡隨風，浪痕如霰。藍橋路遠無由見。黃昏腸斷倚闌時，看看數盡南飛雁。日理絲機，宵拈針線。春秋不管鶯和燕。欲將心事訴佳期，迴文直上金鑾殿。
踏莎行
作者：陳德武（宋）

梅壓宮妝，柳橫眉黛。都將留得春光在。弄琴臺上忽相逢，吹簫月下曾相待。海燕春歸，江鴻秋邁。到頭總是恩和愛。佳期約在白雲間，一團和氣春如海。
南浦
作者：張炎（宋）

波暖綠粼粼，燕飛來、好是蘇堤才曉。魚沒浪痕圓，流紅去、翻笑東風難掃。荒橋斷浦，柳陰撐出扁舟小。回首池塘青欲遍，絕似夢中芳草。和雲流出空山，甚年年淨洗，花香不了。新淥乍生時，孤村路、猶憶那回曾到。餘情渺渺。茂林觴詠如今悄。前度劉郎歸去後，溪上碧桃多少。
高陽臺
作者：張炎（宋）

接葉巢鶯，平波卷絮，斷橋斜日歸船。能幾番遊，看花又是明年。東風且伴薔薇住，到薔薇、春已堪憐。更悽然。萬綠西泠，一抹荒煙。當年燕子知何處，但苔深韋曲，草暗斜川。見說新愁，如今也到鷗邊。無心再續笙歌夢，掩重門、淺醉閒眠。莫開簾。怕見飛花，怕聽啼鵑。
憶舊遊
作者：張炎（宋）

看方壺擁翠，太極垂光，積雪初晴。閶闔開黃道，正綠章封事，飛上層青。古臺半壓琪樹，引袖拂寒星。見玉冷閒坡，金明邃宇，人住深清。幽尋。自來去，對華表千年，天籟無聲。別有長生路，看花開花落，何處無春。露臺深鎖丹氣，隔水喚青禽。尚記得歸時，鶴衣散影都是雲。
淒涼犯
作者：張炎（宋）

蕭疏野柳嘶寒馬，蘆花深、還見遊獵。山勢北來，甚時曾到，醉魂飛越。酸風自咽。擁吟鼻、征衣暗裂。正悽迷，天涯羈旅，不似灞橋雪。誰念而今老，懶賦長楊，倦懷休說。空憐斷梗夢依依，歲華輕別。待擊歌壺，怕如意、和冰凍折。且行行，平沙萬里盡是月。
壺中天・念奴嬌
作者：張炎（宋）

楊舲萬里，笑當年底事，中分南北。須信平生無夢到，卻向而今遊歷。老柳官河，斜陽古道，風定波猶直。野人驚問，泛槎何處狂客。迎面落葉蕭蕭，水流沙共遠，都無行跡。衰草悽迷秋更綠，惟有閒鷗獨立。浪挾天浮，山邀雲去，銀浦橫空碧。扣舷歌斷，海蟾飛上孤白。
聲聲慢
作者：張炎（宋）

平沙催曉，野水驚寒，遙岑寸碧煙空。萬里冰霜，一夜換卻西風。晴梢漸無墜葉，撼秋聲、都是梧桐。情正遠，奈吟湘賦楚，近日偏慵。客裡依然清事，愛窗深帳暖，戲揀香筒。片霎歸程，無奈夢與心同。空教故林怨鶴，掩閒門、明月山中。春又小，甚梅花、猶自未逢。
綺羅香
作者：張炎（宋）

候館深燈，遼天斷羽，近日音書疑絕。轉眼傷心，慵看剩歌殘闋。才忘了、還著思量，待去也、怎禁離別。恨只恨、桃葉空江，殷勤不似謝紅葉。良宵誰念哽咽。對燻爐象尺、閒伴悽切。獨立西風，猶憶舊家時節。隨款步、花密藏春，聽私語、柳疏嫌月。今休問，燕約鶯期，夢遊空趁蝶。
慶春宮・高陽臺
作者：張炎（宋）

波盪蘭觴，鄰分杏酪，晝輝冉冉烘晴。罥索飛仙，戲船移景，薄遊也自忺人。短橋虛市，聽隔柳、誰家賣餳。月題爭系，油壁相連，笑語逢迎。池亭小隊秦箏。就地圍香，臨水湔裙。冶態飄雲，醉妝扶玉，未應閒了芳情。旅懷無限，忍不住、低低問春。梨花落盡，一點新愁，曾到西泠。
國香
作者：張炎（宋）

鶯柳煙堤。記未吟青子，曾比紅兒。嫻嬌弄春微透，鬟翠雙垂。不道留仙不住，便無夢、吹到南枝。相看兩流落，掩面凝羞，怕說當時。淒涼歌楚調，嫋餘音不放，一朵雲飛。丁香枝上，幾度款語深期。拜了花梢淡月，最難忘、弄影牽衣。無端動人處，過了黃昏，猶道休歸。
水龍吟
作者：劉克莊（宋）

不須更問旁人，勸君自拂青銅照。幅巾短褐，有些野逸，有些村拗。兩度呼來，也曾批敕，也曾還詔。笑先生此手，今堪何用，苔磯上、堪垂釣。白雪新腔高妙。把儂家、調疏稱道。六韜未試，抑詩未作，如何歸老。玉帶金貂，星兒快活，天來煩惱。待自箋年甲，繳還官職，換山翁號。
水龍吟
作者：劉克莊（宋）

行藏自決於心，不消謀及門前客。平生慕用，著書玄晏，掛冠貞白。帝獎孤高，別加九錫，一筇雙屐。更賜之車服，胙之茅土，依稀在、槐安國。頻領竹宮清職。仰飛仙、猶龍無跡。與誰同去，挑包徐甲，負轅班特。蹉過明師，且尋狎友，杜康儀狄。笑謝公曠達，暮年垂淚，聽桓郎笛。
水龍吟
作者：劉克莊（宋）

先生避謗山棲，戒門不納高軒客。誰歟來者，吟詩張碧，詼諧侯白。禮數由他，謝郎著帽，王郎穿屐。且問花隨柳，舉杯邀月，那須預、人家國。香案旁邊供職。鳥飛空、何曾留跡。臞翁鐵漢，兩賢安在，百夫之特。但願王師，早俘頡利，早禽長狄。便太平無事，賣薪沽酒，騎牛腰笛。
水龍吟
作者：劉克莊（宋）

當年玉立清揚，屋樑落月偏相照。而今衰颯，形骸百醜，情懷十拗。久已飾巾、尚堪扶杖，聽山東詔。盡後車載汝，營丘封汝，何必在、磻溪釣。晚悟儋書玄妙。懶從他、鍾離傳道。不論資望推排，也做五更三老。宋玉多悲，唐衢喜哭，好閒煩惱。問天公，撲斷散人二字，賜龜蒙號。
水龍吟
作者：劉克莊（宋）

此翁飽閱人間，三生似是劉賓客。若論輩行，早陪韓柳，晚交元白。老矣安能，為人取履，與人爭屐。嘆酒泉郡遠，醉鄉路絕，今何處、堪開國。解去冰銜華職。遍空山、難尋行跡。道旁喘月，田間臥草，也勝郊特。宰相□□，周公留召，婁公容狄。喜時平身健，三行社飲，一聲樵笛。
水龍吟
作者：劉克莊（宋）

病夫鬢禿顏蒼，不堪持向清溪照。一生枘鑿，壯夫瞋懦，通人嫌拗。讓當行家，勒浯西頌，草淮南詔。幸脫離沮洳，浮游江海，悠然逝、毋吞釣。宴坐蒲團觀妙。怪痴兒、舂糧求道。古人尚齒，迎他商皓，拜他龐老。鳩杖蒲輪，把身束縛，替人愁惱。煞為僧不了，下梢猶要，紫衣師號。
水龍吟
作者：劉克莊（宋）

鬳齋不是凡人，海山仙聖知來處。清英融結，佩瑤臺月，飲金莖露。翰墨流行，禁中有本，御前停箸。向弘文館裡，薰風殿上，親屬和、微涼句。已被昭陽人妒。更那堪、鼎成龍去。曾傳寶苑，曾將玉杵，付長生兔。地覆天翻，河清海淺，朱顏常駐。算給扶朝者，臨雍拜者，下梢須做。
水龍吟
作者：劉克莊（宋）

此翁幸自偏盲，那堪右目生微翳。羽流禳謝，緇郎懺悔，天乎無罪。客曰不然，也因口腹，也因瞻視。汝夜披黃卷，日餐丹荔，貽伊戚、將誰懟。長智都緣更事。盡今生、十分珍衛。暮年怕殺，汗青蠹簡，擘紅高會。也莫貪他，君謨舊譜，子云奇字。特邀張司業，看花題竹，韓家園內。
風流子
作者：劉克莊（宋）

松桂各參天。石橋下，新種一池蓮。似仙子御風，來從姑射，地靈獻寶，產向藍田。曾入先生虛白屋，不喜傅朱鉛。記茂叔溪頭，深衣聽講，遠公社裡，素衲安禪。山間。多紅鶴，端相久，驀地飛去蹁躚。但蝶戲鷺翹，有時偷近旁邊。對月中乍可，伴娥孤另，牆頭誰肯，窺玉三年。俗客濃妝，安知國豔天然。
滿庭芳
作者：劉克莊（宋）

涼月如冰，素濤翻雪，人世依約三更。扁舟乘興，莫計水雲程。忽到一洲奇絕，花無數、多不知名。渾疑是，芙蓉城裡，又似牡丹坪。蓬萊，應不遠，天風海浪，滿目悽清。更一聲鐵笛，石裂龍驚。回顧塵寰侷促，揮袂去、散發騎鯨。蘧蘧覺，元來是夢，鍾動野雞鳴。
賀新郎
作者：劉克莊（宋）

吾少多奇節。頗揶揄、玉關定遠，壺頭新息。一劍防身行萬里，選甚南溟北極。看塞雁、銜來秋色。不但槊棋誇妙手，管城君、亦自無勍敵。終賈輩，恐難匹。酒腸詩膽新來窄。向西風、登高望遠，亂山斜日。安得良弓並快馬，聊與諸公角力。漫醉把、欄干頻拍。莫恨寒蟾離海晚，待與君、秉燭遊今夕。歡易買，健難得。
賀新郎
作者：劉克莊（宋）

北望神州路。試平章、這場公事，怎生分付。記得太行山百萬，曾入宗爺駕馭。今把作、握蛇騎虎。君去京東豪傑喜，想投戈、下拜真吾父。談笑裡，定齊魯。兩河蕭瑟惟狐兔。問當年、祖生去後，有人來否。多少新亭揮淚客，誰夢中原塊土。算事業、須由人做。應笑書生心膽怯，向車中、閉置如新婦。空目送，塞鴻去。
賀新郎
作者：劉克莊（宋）

盡說番和漢。這琵琶、依稀似曲，驀然絃斷。作麼一年來一度，欺得南人技短。嘆幾處、城危如卵。元凱後身居玉帳，報胡兒、休作尋常看。布嚴令，運奇算。開門決鬥雌雄判。笑中宵、奚車氈屋，獸驚禽散。個個巍冠橫塵柄，誰了君王此段。也莫靠、長江能限。不論周郎並幼度，便仲尼、復起嗟微管。馳露布，築京觀。
賀新郎
作者：劉克莊（宋）

宣引東華去。似當年、文皇親擢，馬周徒步。殿上風霜生白簡，下殿扁舟已具。怎不與、官家留住。古有一言腰相印，誰教他、滿篋嬰鱗疏。還笏退，不回顧。新來邊報猶飛羽。問諸公、可無長策，少寬明主。攀檻朱雲頭雪白，流落如今底處。但一片、丹心如故。賴有越臺堪眺望，那中原、莫已平安否。風色惡，海天暮。
賀新郎
作者：劉克莊（宋）

驛騎聯翩至。道臺家、籌邊方急，酒行姑止。作麼攜將琴鶴去，不管州人墮淚。富與貴、平生無味。可但紅塵難著腳，便山林、未有安身地。搔白髮，兀相對。前身小范疑公是。憶當年、天章閣上，建明尤偉。慶曆諸賢方得路，便不容他老子。須著放、延州城裡。一句殷勤牢記取，在朝廷、最好圖西事。何必向，玉關外。
賀新郎
作者：劉克莊（宋）

飛詔從天下。道中朝、名流欲盡，君王思賈。時事祗今堪痛哭，未可徐徐俟駕。好著手、扶將宗社。多少法筵龍象眾，聽靈山、屬付些兒話。千百世，要傳寫。子方行矣乘驄馬。又送他、江南太史，去遊氈廈。老我伴身惟有影，倚遍風軒月榭。悵玉手、何時重把。君向柳邊花底問，看貞元、朝士誰存者。桃滿觀，幾開謝。
賀新郎
作者：劉克莊（宋）

南國秋容晚。曉寒輕、菊花臺榭，拒霜池館。試向壺山堂上望，萬頃黃雲刈遍。總吃著、君侯方寸。不要漢廷誇擊斷，要史家、編入循良傳。春腳到，福星見。家家香火人人願。要還他、慶元狨座，建炎蟬冕。穩奉安輿迎兩國，誰謂山遙水遠。福壽比、河沙難算。來歲而今黃花節，早驂鸞、入侍瑤池宴。風浩蕩，海清淺。
賀新郎
作者：劉克莊（宋）

深院榴花吐。畫簾開、綀衣紈扇，午風清暑。兒女紛紛誇結束，新樣釵符艾虎。早已有、遊人觀渡。老大逢場慵作戲，任陌頭、年少爭旗鼓。溪雨急，浪花舞。靈均標緻高如許。憶生平、既紉蘭佩，更懷椒糈。誰信騷魂千載後，波底垂涎角黍。又說是、蛟饞龍怒。把似而今醒到了，料當年、醉死差無苦。聊一笑，吊千古。
賀新郎
作者：劉克莊（宋）

湛湛長空黑。更那堪、斜風細雨，亂愁如織。老眼平生空四海，賴有高樓百尺。看浩蕩、千崖秋色。白髮書生神州淚，盡淒涼、不向牛山滴。追往事，去無跡。少年自負凌雲筆。到而今、春華落盡，滿懷蕭瑟。常恨世人新意少，愛說南朝狂客。把破帽、年年拈出。若對黃花孤負酒，怕黃花、也笑人岑寂。鴻北去，日西匿。
賀新郎
作者：劉克莊（宋）

絕頂規危榭。跨高寒、鳥飛不過，雲生其下。斤斸無聲人按堵，翕曶青紅變化。覽城郭、山川如畫。閣老鳳樓修造手，笑談間、突出凌雲廈。臺上景，買無價。唾壺麈尾登臨暇。似當年、滁陽太守，歐陽公也。傾倒贛江供硯滴，判斷雪天月夜。更喚取、鄒枚司馬。銅雀凌歊歌舞散，訪殘磚、斷甓無存者。餘翰墨，被風雅。
賀新郎
作者：劉克莊（宋）

動地東風起。畫橋西、繞溪桑柘，漫山桃李。寂寂牆陰蒼苔徑，猶印前回屐齒。驚歲月、飆馳雲駛。太息攀翻長亭樹，是先生、手種今如此。君不樂，欲何俟。傍人錯會淵明意。笑斯翁、皇皇汲汲，登山臨水。佳處徑呼籃輿去，彷佛柴桑慄裡。從我者、門生兒子。嘗試平章先賢傳，屈原醒、不似劉伶醉。拼酩酊，臥花底。
賀新郎
作者：劉克莊（宋）

鵲報千林喜。還猛省、謝家池館，早寒天氣。要與瑤姬敘離索，草草杯盤藉地。悵減盡、何郎才思。不願玉堂並金屋，願年年、歲歲花間醉。餐秀色，挹高致。西園飛蓋東山妓。問何如、半山雪裡，孤山煙外。管甚夜深風露冷，人與長瓶共睡。任翠羽、枝頭多事。老子平生無他過，為梅花、受取風流罪。簪白髮，莫教墜。
賀新郎
作者：劉克莊（宋）

溪上收殘雨。倚畫欄、薄綿乍脫，日陰亭午。鬧市不知春色處，散在荒園廢墅。漸小白、長紅無數。客子雖非河陽令，也隨緣、暫作鶯花主。那可負，甕中醑。碧雲四合千巖暮。恨匆匆、餘方有事，子姑歸去。趁取群芳未搖落，暇日提魚就煮。嘆激電、光陰如許。回首明年何處在，問桃花、尚記劉郎否。公莫笑，醉中語。
賀新郎
作者：劉克莊（宋）

曾與瑤姬約。恍相逢、翠裳搖曳，珠韝聯絡。風露青冥非人世，攬結玉龍驂鶴。愛萬朵、千條纖弱。禱祝花神憐惜取，問開時、晴雨須斟酌。枝上雪，莫消卻。惱人匹似中狂藥。憑危欄、燭光交映，樂聲遙作。身上春衫香薰透，看到參橫月落。算茉莉、猶低一著。坐有緱山王郎子，倚玉簫、度曲難為酢。君不飲，鑄成錯。
賀新郎
作者：劉克莊（宋）

想赴瑤池約。向東風、名姬駿馬，翠韉金絡。太液池邊鵠群下，又似南樓呼鶴。畫不就、穠纖嬌弱。羅帕封香來天上，瀉銅盤、沆瀣供清酌。春去也，被留卻。芳魂再返應無藥。似詩詠、綠衣黃裡，感傷而作。愛惜尚嫌蜂採去，何況流鶯蹴落。且放下、珠簾遮著。除卻江南黃九外，有何人、敢與花酬酢。君認取，莫教錯。
賀新郎
作者：劉克莊（宋）

淺把宮黃約。細端相、普陀煙裡，金身珠絡。萼綠華輕羅襪小，飛下祥雲仙鶴。朵朵賽、蜂腰纖弱。已被色香撩病思，盡鵝兒、酒美無多酌。看不足，怕殘卻。人間難得傷春藥。更枝頭、流鶯呼起，少年狂作。留取姚家花相伴，羞與萬紅同落。未肯讓、蠟梅先著。樂府今無黃絹手，問斯人、清唱何人酢。休草草，認題錯。
賀新郎
作者：劉克莊（宋）

一夢揚州事。畫堂深、金瓶萬朵，元戎高會。座上祥雲層層起，不減洛中姚魏。嘆別後、關山迢遞。國色天香何處在，想東風、猶憶狂書記。驚歲月，一彈指。數枝清曉煩馳騎。向小窗、依稀重見，蕪城妖麗。料得花憐儂消瘦，儂亦憐花憔悴。漫悵望、竹西歌吹。老矣應無騎鶴日，但春衫、點點當時淚。那更有，舊情味。
賀新郎
作者：劉克莊（宋）

草草池亭宴。又何須、珠韝絡臂，琵琶遮面。賓主一時詞翰手，倏忽龍蛇滿案。傳寫處、塵飛鶯囀。但得時平魚稻熟，這腐儒、不用青精飯。陰霧掃，霽華見。使君償了豐年願。便從今、也無敲撲，也無廚傳。試拂籠紗看壁記，幾個標名渠觀。想九牧、聞風爭羨。此老飽知民疾苦，早歸來、載筆薰風殿。詩有諷，賦無勸。
賀新郎
作者：劉克莊（宋）

夢斷鈞天宴。怪人間、曲吹別調，局翻新面。不是先生喑啞了，怕殺烏臺舊案。但掩耳、蟬嘶禽囀。老去把茅依地主，有瓦盆盛酒荷包飯。停造請、免朝見。少狂誤發功名願。苦貪他、生前死後，美官佳傳。白髮歸來還自笑，管轄希夷古觀。看一道、冰銜堪羨。妃子將軍瞋未已，問匡山、何似金鑾殿。休更待，杜鵑勸。
賀新郎
作者：劉克莊（宋）

風露驅炎毒。記仙翁、飄然謫墮，吹笙騎鵠。歷歷漢初秦季事，山下瓜猶未熟。過眼見、群雄分鹿。想得拂衣遊汗漫，試回頭、劉項俱蠻觸。斫鯨膾，脯麟肉。越人好事因成俗。擁遨頭、如雲士女，山南山北。問訊先生無恙否，齊魯干戈滿目。且遊戲、扶胥黃木。不是世無瓜樣棗，便有來、肯飽痴兒腹。聊舉酒，笑相屬。
賀新郎
作者：劉克莊（宋）

此腹元空洞。少年時、諸公過矣，上天吹送。老大被他禁害殺，身與浮名孰重。這鼓笛、休休拈弄。彩筆擲還殘錦去，願今生、來世無妖夢。且飯犢，莫吞鳳。新來喑啞如翁仲。羨王郎、驂鸞縹緲，玉簫吹動。應笑夔州村裡女，灸面生愁進奉。要絕代、傾城安用。今古何人知此理，有吾家、酒德先生頌。三萬卷，漫充棟。
賀新郎
作者：劉克莊（宋）

主判茅君洞。有簷間、查查喜鵲，曉來傳送。幾度黃符披戴了，此度君恩越重。被賀監、天隨調弄。做取散人千百歲，笑渠儂、一霎邯鄲夢。歌而過，鳳兮鳳。灌園織屨希陳仲。問先生、加齊卿相，可無心動。除卻醴泉中太乙，揀個名山自奉。那捷徑、輸他藏用。有耳不曾聞黜陟，免教人、貶駁徂徠頌。服蘭佩，結茅棟。
賀新郎
作者：劉克莊（宋）

謫下神清洞。更遭他、揶揄黠鬼，路旁遮送。薄命書生雞肋爾，卻笑尊拳忒重。破故紙、誰教翻弄。一枕茅簷春睡美，便周公、大聖何須夢。門前客，任題鳳。卜鄰羊仲並求仲。願春來、西疇雨足，土膏犁動。白髮巡官佔歲稔，不問京房翼奉。槔與甕、從今無用。醉與老農同擊壤，莫隨人、投獻嘉禾頌。在陋巷，勝華棟。
賀新郎
作者：劉克莊（宋）

妾出於微賤。小年時、朱弦彈絕，玉笙吹遍。粗識國風關雎亂，羞學流鶯百囀。總不涉、閨情春怨。誰向西鄰公子說，要珠鞍、迎入梨花院。身未動，意先懶。主家十二樓連苑。那人人、靚妝按曲，繡簾初卷。道是華堂簫管唱，笑殺雞坊拍袞。回首望、侯門天遠。我有平生離鸞操，頗哀而不慍微而婉。聊一奏，更三嘆。
賀新郎
作者：劉克莊（宋）

鬢雪今千縷。更休休、痴心呆望，故人明主。晚學瞿聃無所得，不解飛昇滅度。似曉鼓、鼕鼕撾五。散盡朝來湯餅客，且烹雞、要飯茅容母。怕回首，太行路。麟臺學士微雲句。便樽前、周郎復出，審音無誤。安得春鶯雪兒輩，輕拍紅牙按舞。也莫笑、儂家蠻語。老去山歌尤協律，又何須、手筆如燕許。援琴操，促箏柱。
賀新郎
作者：劉克莊（宋）

放逐身藍縷。被門前、群鷗戲狎，見推盟主。若把士師三黜比，老子多他兩度。袖手看、名場呼五。不會車邊望塵拜，免他年、青史羞潘母。句曲洞，是歸路。平生怕道蕭蕭句。況新來、冠敧弁側，醉人多誤。管甚是非並禮法，頓足低昂起舞。任百鳥、喧啾春語。欲託朱弦寫悲壯，這琴心、脈脈誰堪許。君按拍，我調柱。
賀新郎
作者：劉克莊（宋）

國脈微如縷。問長纓、何時入手，縛將戎主。未必人間無好漢，誰與寬些尺度。試看取、當年韓五。豈有谷城公付授，也不幹、曾遇驪山母。談笑起，兩河路。少時棋柝曾聯句。嘆而今、登樓攬鏡，事機頻誤。聞說北風吹面急，邊上衝梯屢舞。君莫道、投鞭虛語。自古一賢能制難，有金湯、便可無張許。快投筆，莫題柱。
賀新郎
作者：劉克莊（宋）

萬字如針縷。憶王郎、丹墀大對，氣為文主。貴近旁觀俱失色，仰止如天聖度。笑杜牧、成名居五。晚面清光猶苦諫，似封人、懇切言君母。謫塵世，錯行路。當時宜和薰風句。又那知、青雲一跌，被才名誤。輸與靈和殿前柳，柔軟隨風學舞。怪兩鳥、新來停語。不是先生高索價，問何時、宰相先生許。舉杯祝，莫傾柱。
賀新郎
作者：劉克莊（宋）

身畔無絲縷。但從前、綀裳練帨，做他家主。甲子一週加二紀，兔走烏飛幾度。賽孔子、如來三五。鶴髮蕭蕭無可截，要一杯、留客慚陶母。門外草，欲迷路。朗吟白雪陽春句。待夫君、驪駒不至，鵲聲還誤。老去聊攀萊子例，倒著斑衣戲舞。記田舍、火爐頭語。肘後黃金腰下印，有高堂、未敢將身許。且扇枕，莫倚柱。
賀新郎
作者：劉克莊（宋）

輦路東風裡。試回頭、金閨昨夢，侵尋三紀。歲晚巋然靈光殿，僕與君侯而已。漫過眼、幾番桃李。珠履金釵常滿座，問誰人、得似張公子。馳驥騄，佩龜紫。宿雲收盡簷聲止。玳筵開、高臺風月，後堂羅綺。恰近洛人修禊節，莫惜飛觴臨水。怕則怕、追鋒徵起。此老一生江海客，願風雲、際會從今始。寧鬱郁，久居此。
賀新郎
作者：劉克莊（宋）

老去光陰駛。向西風、疏林變纈，殘霞成綺。尚喜暮年腰腳健，不礙登山臨水。算自古、英遊能幾。客與桓公俱臭腐，獨流傳、吹帽狂生爾。後來者，亦猶此。籃輿伊軋柴桑裡。問黃花、沒些訊息，空籬而已。賴有一般芙蓉月，偏照先生懷裡。且覓個、欄干同倚。檢點樽前誰見在，憶平生、共插茱萸底。歡未足，飲姑止。
賀新郎
作者：劉克莊（宋）

憶昔俱年少。向斯晨、登高懷古，賦詩舒嘯。追數樽前插花客，人物並皆佳妙。禁幾度、西風殘照。元子寄奴曾富貴，到而今、一一消磨了。君不樂，後人笑。山南山北添華表。嘆歸來、謝池草合，黃臺瓜少。老去愛持齊物論，誰管彭殤壽夭。待細說、教天知道。不羨兩蘇並二宋，願弟兄、歲歲同吹帽。杯到手，莫辭釂。
賀新郎
作者：劉克莊（宋）

何必遊嵩少。屋邊山、松風浩蕩，虎龍吟嘯。舊效楚人悲秋作，晚愛陶詩高妙。發如此、臨流羞照。屈指向來夸毗子，被西風、一筆都勾了。曾不滿，達人笑。當年玉振於江表。悵而今、老身空在，歡娛全少。假使真如彭祖壽，蒙叟猶嗤渠夭。偶落筆、不經人道。歲晚連床談至曉，勝岡頭、出沒看烏帽。君舉白，我頻釂。
賀新郎
作者：劉克莊（宋）

人老難重少。強追陪、李侯痛飲，劉郎清嘯。報答秋光無一字，虛說君房語妙。且匣起、青銅休照。賴有多情籬下菊，待西風、不肯先開了。留晚節，發孤笑。孔璋客紹衡依表。有誰憐、戴花翁病，插萸人少。生不逢場閒則劇，年似龔生猶夭。吃緊處、無人曾道。到得扶他迂叟出，算貂蟬、未抵深衣帽。街酒賤，更沽釂。
賀新郎
作者：劉克莊（宋）

猶記臣之少。興狂時、過陳遵飲，對孫登嘯。歲晚登臨多感慨，但覺齊山詩妙。任蓉月、柳風吹照。金印不來丹飛去，擬神仙、富貴都差了。空鑄錯，與人笑。九年前拜懸車表。試回看、柴桑菊老，玄都花少。周也曾言殤子壽，佛以白頭為夭。末後句、巖頭曾道。頭似禿鶖巾裹懶，最不宜蟬冕宜僧帽。杯中物，直須釂。
賀新郎
作者：劉克莊（宋）

行樂尤宜少。憶坡公、洞簫聽罷，劃然長嘯。四海共知霜鬢滿，莫問近來何妙。也不記、金蓮曾照。老沒太官糕酒分，把茱萸、便準登高了。齊得喪，等嘻笑。集無韓子潮州表。數當時、南遷者眾，北歸人少。赤壁玉堂均一夢，此豈蠻煙能夭。與同叔、俱嘗知道。誰向進賢冠底說，畫出來、不似眉山帽。秋菊盞，獻公釂。
賀新郎
作者：劉克莊（宋）

鵬賦年猶少。晚飄蓬、夜郎秋浦，漁歌猿嘯。駿馬名姬俱散去，參透南華微妙。斂萬丈、光芒回照。妃子將軍瞋個甚，老先生、拂袖金閨了。供玉齒，粲然笑。解驂賴有汾陽老。嘆今人、布衣交薄，綈袍情少。黃祖斗筲何足算，鸚鵡才高命夭。與賀監、其歸同道。脫下錦袍與呆底，謫仙人、白佇烏紗帽。邀素月，入杯釂。
賀新郎
作者：劉克莊（宋）

低局從頭錯。解危機、除非喚取，國棋來著。不信胡兒能膽大，南岸安他陣腳。談笑裡、烏巢空幕。西起岷峨東海岱，有捷旗、露布無宵柝。莘渭後，到秋壑。淮田犁遍吳田荻。問臺家、山河宇宙，是誰擎託。自覺懷中殘錦盡，采色彰施技薄。視柳雅、韓碑瞠若。稽首魯公黃髮頌，世何人、堪繼奚斯作。楚狂語，莫刪卻。
賀新郎
作者：劉克莊（宋）

宿雨輕飄灑。少年時、追歡記節，同人於野。老去登臨無腳力，徙倚屋東籬榭。但極目、海山如畫。千古惟傳吹帽漢，大將軍、野馬塵埃也。須彩筆，為陶寫。鶴歸舊裡空悲吒。嘆原頭、累累高冢，洛英凋謝。留得香山病居士，卻入漁翁保社。悵誰伴、先生情話。樽有葡萄簪有菊，西涼州、不似東籬下。休喚醒，利名者。
賀新郎
作者：劉克莊（宋）

拂袖歸來也。懶追陪、竹林嵇阮，蘭亭王謝。誰與此翁相暖熱，賴有平生伯雅。且放意、高吟閒話。山鳥山花皆上客，又何須、勝似公榮者。胸磊塊，總澆下。盤龍痴絕求鵝炙。這先生、黃齏甕熟，味珍無價。酒頌一篇差要妙，莊列諸書土苴。任禮法、中人嘲罵。君特未知其趣耳，若還知、火急來投社。共秉燭，惜今夜。
賀新郎
作者：劉克莊（宋）

過眼光陰駛。憶垂髫、留連節物，逢場遊戲。初試綀衣弄紈扇，鬥採菖蒲澗裡。今發白、顏蒼如此。艾子蕭郎方用事，怪先生、苦死紉蘭芷。君不樂，欲何俟。頭標奪得群兒喜。向溪邊、旁觀助噪，嘆吾衰矣。欲建鼓旗無氣力，喚起龍泉改委。但酒戶、加封而已。晚覺醉鄉差快活，那獨醒、公子真呆底。聊洗淨，笛箏耳。
賀新郎
作者：劉克莊（宋）

家有仙禽二。早追隨、先生杖屨，互鄉童子。旦旦池邊三薰沐，夜夜山中警睡。且伴我、人間遊戲。此老生平哀大陸，到末梢、始憶華亭唳。評往事，敗佳思。古云鶴算誰能紀。嘆歸來、山川如故，人民非是。但願主君高飛去，莫愛乘軒祿位。更賽過、令威千歲。假使焦山真羽化，待華陽貞逸銘方瘞。我拍手，渠展翅。
洞仙歌
作者：劉克莊（宋）

上林全樹，曾借君棲宿。朝過瑤臺暮群玉。忽翩然、脫下宮錦袍來，□□□，卻向齊州受籙。等閒揮醉筆，咳唾千篇，長與詩家竊膏馥。身是酒星文星，剛被詩人，□喚做、禁中頗牧。便散發、騎鯨去何妨，從我者誰歟，安期徐福。
洞仙歌
作者：劉克莊（宋）

眇難攬鏡，跛尤難穿履。賴有胡公菊潭水。信醫言、斷了重碧輕紅，禁害殺，不遣高吟大醉。古來稀七十，添許多年，贏得箋天致君事。莫問客去門前，金盡床頭，留寶扇、御詩珍秘。疇昔慕、乖崖老尚書，到晚節依稀，有些兒似。
八聲甘州
作者：劉克莊（宋）

物微生處遠，往還來、非但稻粱求。似愛長安日，怕陰山雪，善自為謀。個裡幸無鳴鏑，隨意佔沙洲。歸興何妨待，風景和柔。昔到衡陽回去，今隨陽避地，遍海南頭。與西川流寓，彼此各淹留。未得雲中訊息，登望鄉臺了又登樓。江天闊，幾行草字，字字含愁。
燭影搖紅
作者：劉克莊（宋）

拙者平生，不曾乞得天孫巧。那回忝扈屬車來，豈是齊卿小。此膝不曾屈了。更休文、腰難運掉。前賢樣子，表聖宜休，申公告老。涼簟安眠，絕勝儤直鈴聲攪。集中大半是詩詞，幸沒潮州表。月夕花朝詠嘯。嘆人間、愁多樂少。蓬萊有路，辦個船兒，逆風也到。
祝英臺近
作者：劉克莊（宋）

雨悽迷，風料峭。情緒被花惱。白白紅紅，滿地無人掃。可堪解佩盟寒，墜樓命薄，更杜宇、枝頭閒煼。綠陰繞。青帝結束匆匆，轉眼朱明了。怕與春辭，茗艼玉山倒。後期覺做明年，春年年好，卻不道、明年人老。
最高樓
作者：劉克莊（宋）

南嶽後，累任作祠官。試說與君看。仙都玉局才交卸，新銜又管華州山。怪先生，吟膽壯，飲腸寬。去歲擁、旌旗稱太守。今歲帶、笭箵稱漫叟。慵入鬧，慣投閒。有時拂袖尋种放，有時攜枕就陳摶。任旁人，嘲潦倒，笑痴頑。
最高樓
作者：劉克莊（宋）

周郎後，直數到清真。君莫是前身。八音相應諧韶樂，一聲未了落梁塵。笑而今，輕郢客，重巴人。只少個、綠珠橫玉笛。更少個、雪兒彈錦瑟。欺賀晏，壓黃秦。可憐樵唱並菱曲，不逢御手與龍巾。且醉眠，篷底月，甕間春。
最高樓
作者：劉克莊（宋）

吾衰矣，百事且隨緣。隻字不箋天。幾曾三宿為歸計，更巴一歲是希年。記兒時，聞祖父，說隆乾。我不與、少年爭遇合。你莫共、老僧爭戒臘。靴皺面，帨垂肩。錦袍奪去饒之問，虎皮撤起付伊川。剩空身，無長物，可飛仙。
最高樓
作者：劉克莊（宋）

吾衰矣，不慕勒燕然。不愛畫凌煙。此生慚愧支離叟，何功消受水衡錢。錯教人，占卦氣，算流年。漫摘取、野花簪一朵。更揀取、小詞填一個。晞素髮、暖丹田。羅浮杖勝如旌節，華陽巾不減貂蟬。這先生，非散聖，即臞仙。
最高樓
作者：劉克莊（宋）

辛亥後，六請掛衣冠。甲子始休官。白駒恰則來空谷，青牛早已出函關。笑狂生，還笏易，上竿難。也莫愛、宮中請內相。也莫愛、堂中呼六丈。但禱祝，要痴頑。懶揮玉斧重修月，不扶鐵柺會登山。免飛昇，長快活，戲人間。
最高樓
作者：劉克莊（宋）

臣少也，豪舉泛星槎。飄逸吐天葩。穆陵誤獎推儒宿，龍泉曾喚做行家。今耄矣，文跌宕，字麻茶。同隊者、多為公與相。廣坐裡、都無兄與丈。生有限，望猶奢。補還瞎子重開卷，放教跛子出看花。地行仙，疑是汝，不爭些。
最高樓
作者：劉克莊（宋）

金閨彥，荷蕢過山前。把釣坐溪邊。呼來每得天顏笑，放歸猶作地行仙。儘教人，瞋避俗，謗逃禪。且緘了、淳夫三味口。更袖了、坡公三制手。寧殿後，不爭先。小於衛武二十歲，大於絳老兩三年。這高名，並上壽，幾人全。
風入松
作者：劉克莊（宋）

橐泉夢斷夜初長。別館淒涼。細思二十年前事，嘆人琴、已矣俱亡。改盡潘郎鬢髮，消殘荀令衣香。多年布被冷如霜。到處同床。簫聲一去無訊息，但回首、天海茫茫。舊日風煙草樹，而今總斷人腸。
風入松
作者：劉克莊（宋）

歸鞍尚欲小徘徊。逆境難排。人言酒是消憂物，奈病餘、孤負金罍。蕭瑟搗衣時候，淒涼鼓缶情懷。遠林搖落晚風哀。野店猶開。多情惟是燈前影，伴此翁、同去同來。逆旅主人相問，今回老似前回。
風入松
作者：劉克莊（宋）

殘更難睚抵年長。曉月淒涼。芙蓉院落深深閉，嘆芳卿、今在今亡。絕筆無求凰曲，痴心有返魂香。起來休鑷鬢邊霜。半被堆床。定歸兜率蓬萊去，奈人間、無路茫茫。緣斷漫三彈指，憂來欲九迴腸。
風入松
作者：劉克莊（宋）

攀翻宰樹暫徘徊。草草安排。昔人徒步陳雞絮，愧公家、僕馬觥罍。華表舊愁滿目，黃粱殘夢傷懷。欲將莊列等歡哀。對卷慵開。憑高指點虛無路，問何年、遼鶴歸來。宿酒得風漸解，小輿待月同回。
臨江仙
作者：劉克莊（宋）

玉笛鈿車當日事，東塗西抹都曾。等閒曲子壓和凝。縱遊非草草，已醉強惺惺。今向三家村送老，身如罷講吳僧。高樓百尺不須登。半爐燒葉火，一盞勘書燈。
臨江仙
作者：劉克莊（宋）

落魄長官江海客，少豪萬里尋春。而今樵悴向溪濱。斷無觴詠興，惟有簿書塵。手插海棠三百本，等閒妝點芳辰。他年絳雪映紅雲。丁寧風與月，記取種花人。
臨江仙
作者：劉克莊（宋）

去歲越王臺上飲，席間二客如龍。憑高弔古壯懷同。馬嘶千嶂暮，樂奏半天中。今歲三家村市裡，故人各自西東。菊花時節酒樽空。可憐雙雪鬢，禁得幾秋風。
臨江仙
作者：劉克莊（宋）

不見仙湖能幾日，塵沙變盡形容。夜來月冷露華濃。都忘茅屋下，但記畫船中。兩岸綠陰猶未合，更須補竹添松。最憐幾樹木芙蓉。手栽才數尺，別後為誰紅。
浪淘沙
作者：劉克莊（宋）

去歲詣公車。天語勤渠。絳紗玉斧照寒儒。恰似昔人曾夢到，帝所清都。骨相太清臞。謫墮須臾。今年黃敕換稱呼。只為此翁霜鬢禿，老不中書。
浪淘沙
作者：劉克莊（宋）

早歲類寒蛩。晚節遭逢。曾開黃卷侍重瞳。歸去青藜光照窗，階藥翻紅。出晝頗匆匆。主眷猶濃。除官全似紫陽翁。換個新銜頭面改，又似包公。
浪淘沙
作者：劉克莊（宋）

紙帳素屏遮。全似僧家。無端霜月闖窗紗。喚起玉關征戍夢，幾疊寒笳。歲晚客天涯。短髮蒼華。今年衰似去年些。詩酒新來俱倚閣，孤負梅花。
浪淘沙
作者：劉克莊（宋）

疊嶂碧周遮。遊子思家。掩藏白髮賴烏紗。落日倚樓千萬恨，社鼓城笳。老去淡生涯。虛擲年華。臘茶盂子太清些。待得痴兒公事畢，謝了梅花。
浪淘沙
作者：劉克莊（宋）

目力已茫茫。縫菊為囊。論衡何必帳中藏。卻愛素馨清鼻觀，採伴禪床。風露送新涼。山麝開房。旋吹銀燭閉華堂。無奈紗廚遮不住，一地聞香。
鳳凰閣
作者：劉克莊（宋）

元規端委，得似幼輿丘壑。人言此輩宜高閣。幾載種天隨菊，採龐公藥。龍尾道、難安汗腳。浮榮菌蕣，選甚庶官從橐。對床句、子真佳作。安用羨伊結駟，嘆儂羅雀。呼便了、沽來共酌。
法駕導引
作者：劉克莊（宋）

樵柯爛，丹灶熟，一跳出紅塵。鬥紫一雙龍奮贄，帝青九萬里為程。赤腳踏層雲。鞭鸞上，騎麟下，彷佛睹崑崙。灑馬鬃泉蘇赤地，翻蟾滴水漲滄溟。笑殺懵仙人。
一翦梅
作者：劉克莊（宋）

陌上行人怪府公。還是詩窮。還是文窮。下車上馬太匆匆。來是春風。去是秋風。階銜免得帶兵農。嬉到昏鍾。睡到齋鍾。不消提嶽與知宮。喚作山翁。喚作溪翁。
一翦梅
作者：劉克莊（宋）

束縕宵行十里強。挑得詩囊。拋了衣囊。天寒路滑馬蹄僵。元是王郎。來送劉郎。酒酣耳熱說文章。驚倒鄰牆。推倒胡床。旁觀拍手笑疏狂。疏又何妨。狂又何妨。
踏莎行
作者：劉克莊（宋）

日月跳丸，光陰脫兔。登臨不用深懷古。向來吹帽插花人，盡隨殘照西風去。老矣征衫，飄然客路。炊煙三兩人家住。欲攜斗酒答秋光，山深無覓黃花處。
踏莎行
作者：劉克莊（宋）

驅鵲營橋，呼蟾出海，朝朝暮暮遙相望。誰知風雨此時來，銀河便有些波浪。玉兔迷離，金雞嘲晰，二星無語空惆悵。元來上界也多魔，天孫長怨牽牛曠。
玉樓春
作者：劉克莊（宋）

年年躍馬長安市。客舍似家家似寄。青錢換酒日無何，紅燭呼廬宵不寐。易挑錦婦機中字。難得玉人心下事。男兒西北有神州，莫滴水西橋畔淚。
鵲橋仙
作者：劉克莊（宋）

金風淅淅，銀河淡淡，長少群賢畢會。平生心事麴生知，怪此夕、惺惺相對。玄花生眼，新霜點鬢，不肯遮藏老態。人間何處有仙方，擘劃得、二三百歲。
鵲橋仙
作者：劉克莊（宋）

御屏錄了，冰銜換了，酷似香山居士。草堂丹灶莫留他，且領取、忠州刺史。移來芳樹，摘來珍果，壓盡來禽青李。三千年一薦金盤，又不是、玄都栽底。
鵲橋仙
作者：劉克莊（宋）

閣中芸冷，觀中桃謝，誰問貞元朝士。吾宗一句好書紳，但記取、毋汙青史。不交平勃，不遊田竇，也不朋他牛李。平章此去似何人，似洛社、戴花舞底。
鵲橋仙
作者：劉克莊（宋）

出通明殿，入耆英社，誰似侍郎洪福。掌中元自有三珠，更檢校、諸孫夜讀。管他萊相，管他鶴相，留我本來面目。希夷一枕未曾醒，笑人世，幾回翻局。
鵲橋仙
作者：劉克莊（宋）

俱登瀛館，俱還洛社，各自健如黃犢。不消外監與留臺，也不要、嵩山崇福。我如原父，君如貢父，且把漢書重讀。韓公當局等閒過，又看到、溫公當局。
鵲橋仙
作者：劉克莊（宋）

去年無麥，今年多稼，盡是君侯心地。向來寺寺總拘樁，今有不拘樁底寺。省倉展日，米場鐫價，萬落千村蒙惠。更將補納放寬些，便是個、西京循史。
鵲橋仙
作者：劉克莊（宋）

香芸闢蠹，青藜燭閣，天上寶書萬軸。前回讀得未精詳，更罰走、一遭重讀。松風如故，丹爐如故，坐閱人間陵谷。回頭調戲竊桃兒，且寧耐、等他桃熟。
鵲橋仙
作者：劉克莊（宋）

有時塊坐，有時扶起，門外草深三尺。山禽肯喚我為哥，句句道、哥行不得。此兒害跛，群兒拍手，次第加公九錫。不消長塵短轅車，但乞取、一枝鶴膝。
鵲橋仙
作者：劉克莊（宋）

女孫笄珥，男孫袍笏，少長今朝鹹集。且留晚節伴寒香，莫要似、春華性急。大招吟了，巫咸下了，未愛修門重入。我儂不做佛漳閩，免大雪、庭中呆立。
鵲橋仙
作者：劉克莊（宋）

一封奏御，九重知己，不假吹噓送上。從今穩穩到蓬萊，三萬裡、沒些風浪。臣年雖老，臣卿尚少，一片丹心葵向。何須遠比馬賓王，且做取、本朝种放。
鵲橋仙
作者：劉克莊（宋）

我如龔勝，君如龔舍，拂袖同歸鄉里。共騎竹馬有誰存，總喚入、耆英社裡。蒼華尚黑，黃婆方旺，爭問翁年今幾。一門兩個老人星，直看見、孫兒生子。
鵲橋仙
作者：劉克莊（宋）

蒲鞭漸弛，缿筒漸少，安用知他簾外。從今也莫察淵魚，做到不忍欺田地。四民香火，五營笳吹，來獻一杯壽水。大家贊祝太夫人，長伴取、魯侯燕喜。
柳梢青
作者：劉克莊（宋）

申白苛留。綺園浪出，老不知羞。輸與先生，一枝鶴膝，一領羊裘。便教賜履營丘。爭似把、漁竿到頭。冷落磻溪，張皇牧野，著甚來由。
鷓鴣天
作者：劉克莊（宋）

前度看花白髮郎。平生痼疾是清狂。幸然無事汙青史，省得教人奏赤章。遊俠窟，少年場。輸他群謝與諸王。居人不識庚桑楚，弟子誰從魏伯陽。
鷓鴣天
作者：劉克莊（宋）

詩變齊梁體已澆。香奩新制出唐朝。紛紛競奏桑間曲，寂寂誰知爨下焦。揮彩筆，展紅綃。十分峭措稱妖嬈。可憐才子如公瑾，未有佳人敵小喬。
卜算子
作者：劉克莊（宋）

盡是手成持，合得天饒借。風雨於花有底讎，著意相陵藉。做暖逼教開，做冷催教謝。不負明年花下人，只負栽花者。
卜算子
作者：劉克莊（宋）

片片蝶衣輕，點點猩紅小。道是天公不惜花，百種千般巧。朝見樹頭繁，暮見枝頭少。道是天公果惜花，雨洗風吹了。
卜算子
作者：劉克莊（宋）

亂似盎中絲，密似風中絮。行遍茫茫禹跡來，底是無愁處。好客挽難留，俗事推難去。惟有翻身入醉鄉，愁欲來無路。
卜算子
作者：劉克莊（宋）

開閣廣延賢，負扆勤求舊。應念南宮老舍人，閒袖絲綸手。兩制必當仁，五福無過壽。且喜新年不要□，天要開元祐。
卜算子
作者：劉克莊（宋）

東甽寧馨兒，南國循良守。先把爐燻祝帝堯，次祝君侯壽。廣致米商船，多釀兵廚酒。客有鬚眉似蓋延，許至華堂否。
卜算子
作者：劉克莊（宋）

已怪社愆期，尚喜巢如故。過了清明未肯來，莫被春寒誤。常傍畫簷飛，忽委空梁去。忘卻王家與謝家，別有銜泥處。
卜算子
作者：劉克莊（宋）

老圃獻花來，異域移根至。相對炎官火傘中，便有清涼意。淡薄古梳妝，嫻雅仙標緻。欲起涪翁再品花，壓了山礬弟。
朝天子
作者：劉克莊（宋）

宿雨頻飄灑。歡喜西疇耕者。終朝連夜。有珠璣鳴瓦。漸白水、青秧鷗鷺下。老學種花兼學稼。心兩掛。這幾樹、海棠休也。
清平樂
作者：劉克莊（宋）

纖雲掃跡。萬頃玻璃色。醉跨玉龍游八極。歷歷天青海碧。水晶宮殿飄香。群仙方按霓裳。消得幾多風露，變教人世清涼。
清平樂
作者：劉克莊（宋）

風高浪快。萬里騎蟾背。曾識姮娥真體態。素面元無粉黛。身遊銀闕珠宮。俯看積氣濛濛。醉裡偶搖桂樹，人間喚作涼風。
清平樂
作者：劉克莊（宋）

宮腰束素。只怕能輕舉。好築避風臺護取。莫遣驚鴻飛去。一團香玉溫柔。笑顰俱有風流。貪與蕭郎眉語，不知舞錯伊州。
清平樂
作者：劉克莊（宋）

休彈別鶴。淚與弦俱落。歡事中年如水薄。懷抱那堪作惡。昨宵月露高樓。今朝煙雨孤舟。除是無身方了，有身長有閒愁。
清平樂
作者：劉克莊（宋）

冰輪萬里。雲卷天如洗。先向海山生大士。卻誕卯金之子。冰盆荔子堪嘗。膽瓶茉莉尤香。震旦人人炎熱，補陀夜夜清涼。
清平樂
作者：劉克莊（宋）

人間喘汗。無計翻銀漢。有個至人來震旦。宴坐補陀巖畔。吾聞福壽難量。待看海底生桑。乞取淨瓶一滴，普教大地清涼。
好事近
作者：劉克莊（宋）

老不計生朝，慚愧阿連書尺。雪鬢霜髭不管，管眼腰黃赤。待將心事自箋天，莫費子公力。乞賜先生處士，換一張黃敕。
菩薩蠻
作者：劉克莊（宋）

小鬟解事高燒燭。群花圍繞樗蒲局。道是五陵兒。風騷滿肚皮。玉鞭鞭玉馬。戲走章臺下。笑殺灞橋翁。騎驢風雪中。
憶秦娥
作者：劉克莊（宋）

遊人絕。綠陰滿野芳菲歇。芳菲歇。養蠶天氣，採茶時節。枝頭杜宇啼成血。陌頭楊柳吹成雪。吹成雪。淡煙微雨，江南三月。
憶秦娥
作者：劉克莊（宋）

修禊節。晉人風味終然別。終然別。當時賓主，至今清絕。等閒寫就蘭亭帖。豈知留與人閒說。人閒說。永和之歲，暮春之月。
憶秦娥
作者：劉克莊（宋）

泥滑滑。一聲聲喚徵鞍發。徵鞍發。客亭楊柳，不禁攀折。荀郎衣上香初歇。蕭郎心下書難說。書難說。霎時吹散，一生愁絕。
憶秦娥
作者：劉克莊（宋）

春酲薄。夢中球馬豪如昨。豪如昨。月明橫笛，曉寒吹角。古來成敗難描摸。而今卻悔當時錯。當時錯。鐵衣猶在，不堪重著。
憶秦娥
作者：劉克莊（宋）

梅謝了。塞垣凍解鴻歸早。鴻歸早。憑伊問訊，大梁遺老。浙河西面邊聲悄。淮河北去炊煙少。炊煙少。宣和宮殿，冷煙衰草。
西江月
作者：劉克莊（宋）

思邈方書去失，休文老病來攻。新年筋力太龍鍾。腰似鐵錨兒重。雅拜怎生搢笏，徐行也要扶筇。田翁邀飲不能從。難伴諸公上雍。
朝中措
作者：劉克莊（宋）

恰為仙佛做生辰。公又紱麒麟。黑白幾枰屢變，丹青百奏如新。都門餞底，洛中畫底，莫是前身。雖老不扶靈壽，有時更上蒲輪。
朝中措
作者：劉克莊（宋）

受持鼻祖五千言。留得穀神存。伴我賦詩茅屋，饒渠待詔金門。此翁歲晚，有書充棟，有酒盈樽。君看多花早落，孰如仙李蟠根。
朝中措
作者：劉克莊（宋）

仙風道骨北山翁。萬卷著胸中。渙若宦情冰釋，作□醉面桃紅。千林凍槁，一枝雪豔，訊息先通。顏色□青精飯，姓名在碧紗籠。
朝中措
作者：劉克莊（宋）

海天萬頃碧玻璃。風露洗炎曦。鸚鵡綠毛導從，蟾□雪色追隨。分明來處，補陀大士，先後同時。覓取善財童子，膝邊要個孫兒。
水調歌頭
作者：劉克莊（宋）

君看郭西景，渾不減孤山。飛樓突兀百尺，輪奐侈前觀。絕唱新詞寡和，墮淚舊碑無恙，往事付驚瀾。不見遼鶴返，惟對水鷗閒。又何必，珠翠盛，管絃歡。唾壺麈尾瀟灑，領客上高寒。丞相功存宗廟，祭酒義兼家國，世事尚相關。風月寓意耳，莫作晉人看。
賀新郎
作者：劉克莊（宋）

辜負東風約。憶曾將、淮南草木，筆端籠絡。后土祠中明月夜，忽有瑤姬跨鶴。迥不比、水仙低弱。天上人間惟一本，倒千鍾、瓊露花前酌。追往事，怎忘卻。移根應費仙家藥。漫回頭、關山信斷，堡城笳作。問訊而今平安否，莫遣玉簫驚落。但畫卷、依稀描著。白髮愧無渡江曲，與君家、子敬相酬酢。新舊恨，兩交錯。
滿江紅
作者：劉克莊（宋）

曉色朦朧，佳色在、黃堂深處。記當日、霓旌飛下，鸞翔鳳翥。蘭省舊遊隆注簡，竹符新剖寬憂顧。有江南、千里好溪山，留君住。牙板唱，花裀舞。雲液滑，霞觴舉。顧朱顏綠鬢，年年如許。見說相門須出相，何時再築沙堤路。看便飛、丹詔日邊來，朝天去。
水調歌頭
作者：劉克莊（宋）

風露洗玉宇，星斗燦銀潢。雲間笙鶴來下，人世變淒涼。九轉金丹成後，一朵紅雲深處，玉立侍虛皇。卻笑跨奪子，草草夢黃粱。君記否，齊桓□，魯靈光。中原公案未了，直下欠人當。試問玉門關外，何似金鑾殿上，此段及平章。富貴倘來耳，萬代姓名香。
乳燕飛・賀新郎
作者：劉克莊（宋）

風流八十，是人間妝點，孩兒眉額。再著三星添上面，又是一般奇特。且置零頭，舉將成數，算起君須識。從今十倍，恰當彭祖八百。更把百倍添來，莊椿身世，又十頭添撇。況邁非熊年紀在，管取方來勳業。子既生孫，孫還又子，堆幾床牙笏。瑤池會宴，飽看幾度桃實。
水龍吟
作者：劉克莊（宋）

昔人風調誰高，二疏盛日還鄉里。公卿祖道，百城圍盡，爭傳佳事。聞自垂車日，都門外、送車凡幾。今世無工，盡置之勿道，焜煌處、獨青史。佳甚東陽山水。是昔時、釣遊某地。風流脫似，洛中耆老，一人而已。好為霞觴釂，正庭階、綵衣榮侍。便明朝有詔，啟門解說，值先生醉。
買陂塘・摸魚兒
作者：趙癯齋（宋）

聞掀髯、嶺頭長嘯，梅花一夜香吐。正看鳴鳳朝陽影，何事驚鴻翩舉。來又去。但贏得、兒童拍手笑無據。人間何處。有九曲栽芹，一峰橫硯，江上聽春雨。功名事，不信朝鱗暮羽。九關虎豹如許。午橋見有閒風月，正自不妨嘉趣。君記取。人盡道、東山安石難留住。伏龍三顧。待報了君恩，勳銘彝鼎，歸作子期侶。
賀新郎
作者：程正同（宋）

久矣無循吏。自當年、弘寬去後，風流誰繼。律令喜為鷹擊勇，無復柔桑馴雉。何幸見、真儒小試。手種海棠三百本，有幾多、遺愛人須記。潘岳縣，未為貴。文章政事通楓陛。看傅巖、霖雨歲旱，要須均施。玉色溫其山似立，氣稟新秋清厲。便好據、經綸要地。卻笑龐才非百里，驟天衢、自合還天驥。卮酒祝，八千歲。
沁園春
作者：程正同（宋）

富敵陶猗，才卑賈馬，氣吞曹劉。更妓娛安石，東山名勝，樽盈文舉，北海風流。事冷千年，身兼八子，豪舉伊誰與匹儔。應還笑，為天將降任，未欲東周。優遊。寧久淹留。管蓬矢桑弧志早酬。有棠棣聯芳，庭萱不老，砌蘭擢秀，蟾桂傳秋。要頌椿齡，若將柏葉，婢膝奴顏應合羞。直須是，功名期會，同跨鰲頭。
滿庭芳
作者：程正同（宋）

五柳先生，宦情無幾，賦成歸去來兮。吾歸何所，任運且隨時。曾向高人問道，清妙處、已悟希夷。誰能羨，胸中芥子，容易納須彌。竹林，新職事，神交狂客，志慕天隨。但能樂天知命，夫復何疑。多謝故人念我，平安報、不必綱維。飲君酒，願君同壽，此外本無為。
思越人・朝天子
作者：程正同（宋）

曾把隋珠抵鵲來。拓弓花下不虛開。醉餘戲把行人彈，堪笑齊王謾築臺。穿兔手，落雕材。狹斜衢路共徘徊。流星一點高飛處，笑坐金鞍歌落梅。
朝中措
作者：程正同（宋）

少年不入利名場。花柳作家鄉。一片由甲口觜，幾多耍俏心腸。周郎學識，秦郎風度，柳七文章。聊借生綃一幅，與君寫盡行藏。
臨江仙
作者：陽枋（宋）

樂意相關鶯對語，春風遍滿天涯。生香不斷樹交花。箇中皆實理，何處是浮華。收斂回來還夜氣，一輪明月千家。看梅休用隔窗紗。清光輝皎潔，疏影自橫斜。
念奴嬌
作者：陽枋（宋）

白盡蒹葭，衰從蒲柳，我只松筠節。君民堯舜，老翁揩眼勳業。
清夜遊
作者：周端臣（宋）

西園昨夜，又一番、闌風伏雨。清晨按行處。有新綠照人，亂紅迷路。歸吟窗低，但瓶幾留連春住。窺晴小蝶翩翩，等閒飛來似相妒。遲暮。家山信杳，奈錦字難憑，清夢無據。春盡江頭，啼鵑最悽苦。薔薇幾度花開，誤風前、翠樽誰舉。也應念、留滯周南，思歸未賦。
春歸怨
作者：周端臣（宋）

問春為誰來、為誰去，匆匆太速。流水落花，夕陽芳草，此恨年年相觸。細履名園，閒看嘉樹，藹翠陰成簇。爭知也被韶華，換卻詩人鬢邊綠。小花深院靜，旋引清尊，自歌新曲。燕子不歸來，風絮亂吹簾竹。誤文姬、凝望久，心事想勞頻卜。但門掩黃昏，數聲啼鴂，又喚起、相思一掬。
木蘭花慢
作者：周端臣（宋）

靄芳陰未解，乍天氣、過元宵。訝客袖猶寒，吟窗易曉，春色無聊。梅梢。尚留顧藉，滯東風、未肯雪輕飄。知道詩翁欲去，遞香要送蘭橈。清標。會上叢霄。千里阻、九華遙。料今朝別後，他時有夢，應夢今朝。河橋。柳愁未醒，贈行人、又恐越魂銷。留取歸來繫馬，翠長千縷柔條。
玉樓春
作者：周端臣（宋）

華堂簾幕飄香霧。一搦楚腰輕束素。翩躚舞態燕還驚，綽約妝容花盡妒。樽前謾詠高唐賦。巫峽雲深留不住。重來花畔倚闌干，愁滿闌干無倚處。
六橋行
作者：周端臣（宋）

芙蓉苑。記試酒清狂，嚲鞭遊遍。翠紅照眼。凝芳露、洗出青霞一片。垂楊兩岸。窺鏡底、新妝深淺。應料似、錦帳行春，三千粉春矜豔。邂逅繫馬堤邊，念玉筍輕攀，笑簪同歡。歲華暗換。西風路、幾許愁腸悽斷。仙城夢黯。還又是、六橋秋晚。凝望處，煙淡雲寒，人歸雁遠。
六橋行
作者：周端臣（宋）

蘇堤路。正密柳烘煙，嫩莎收雨。野芳競吐。山如畫、隱隱雲藏山塢。六橋徙倚。喧處處、行春簫鼓。鷗影外、一片湖光，夷猶彩舟來去。凝想禊飲花前，愛裙幄圍香，款留連步。舊蹤未改，還曾記、攬結亭邊芳樹。愁情幾許。更多似、一天飛絮。空自有、花畔黃鸝，知人笑語。
少年遊
作者：周端臣（宋）

四山煙靄未分明。宿雨破新晴。萬頃湖光，一堤柳色，人在畫圖行。清明過了春無幾，花事已飄零。莫待斜陽，便尋歸棹，家隔兩重城。
喜遷鶯令・喜遷鶯
作者：周端臣（宋）

青嶂繞，翠堤斜。晴綺散餘霞。一湖春水碧無瑕。可惜畫船遮。燕交飛，鶯對語。風軟香塵凝路。一年春事又揚花。詩酒□韶華。
賀新郎
作者：周端臣（宋）

怕聽黃昏雨。到黃昏、陡頓瀟瀟，雨聲不住。香冷羅衾愁無寐，難奈悽悽楚楚。暗試把、佳期重數。樓外一行徵雁過，更偏來、撩理芳心苦。心自苦，向誰訴。菱花憔悴羞人覷。歡紅低翠黯，不似舊家眉嫵。目斷陽臺幽夢阻，孤負朝朝暮暮。怕淚落、瑤箏慵拊。手拈梅花春又近，料人間、別有安排處。雲碧袖，為君舞。
沁園春
作者：趙福元（宋）

一劍凌風，跨六鰲頭，登群玉峰。聽金童宣敕，瓊胎掇送，大唐進士，聖宋仙翁。琪樹玲瓏，寶花散漫，香靄天枝繞絳空。後五日，有竹湖公相，夢葉非熊。崢嶸得子如龍。傲南墅修篁皓鶴中。似銀瓶碾月，一清徹底，玉虹貫鬥，千丈蟠胸。洛殿催班，燃燈賜對，九萬鵬程瞬息通。蟠桃宴，與蟾宮雙桂，長伴喬松。
沁園春
作者：趙福元（宋）

斗柄御寅，序啟蒼塗，氣轉洪鈞。正乾坤交泰，聖賢相遇，風聲虎嘯，霧滃龍興。華渚流虹，璇樞繞電，期邁三朝嵩降申。真希有，慶吾皇萬歲，重臣千春。楓震寵數來頻。綰疊組累累輝楚城。看袍將賜錦，帶仍佩玉，十行丹詔，單騎紅塵。入贊中興，泰階上宰，壽域八荒歌太平。運化筆，管烘□桃李，又一番新。
沁園春
作者：趙福元（宋）

珠鬥闌干，銀河清淺，夢籋帝關。見六丁擁道，一聲傳蹕，翠幢舞鳳，彩扇交鸞。壽祝天齊，神誇嶽降，報到明朝重整班。璇星爛，有赤松黃石，霧湊蒼壇。仙風綠鬢朱顏。才奏罷呼麟遊海山。命飛瓊步月，瑤臺凝淨，雲英搗雪，玉杵光寒。鶴立芝庭，龜迎荷□，鼎看翩翩彩袖翻。留春醉，醉何須歸去，常在人寰。
減字木蘭花
作者：趙福元（宋）

吮煤弄筆。草聖寰中君第一。電腳搖光。驟雨旋風聲滿堂。豪釐巧辨。喚起羲之當北面。醉眼摩娑。錯認書顛作酒顛。
鷓鴣天
作者：趙福元（宋）

裙曳湘波六幅縑。風流體段總無嫌。歌翻檀口朱纓小，拍弄紅牙玉筍纖。腔子裡，字兒添。嘲撩風月性多般。忔憎聲裡金珠迸，驚起梁塵落無簾。
念奴嬌
作者：李億（宋）

鏡鸞分影，望天涯腸斷，悄無紅葉。幾度秋風吹翠被，一縷幽香難滅。燕卜新梁，花移別檻，回首春如客。歡情何在，綠楊空銷愁色。可是今古風流，小喬姝麗，只許周郎得。金谷珠簾空百尺，不礙夢魂飛入。釵股盟深，舊緣未斷，月有重圓日。藍橋路近，乘雲先問訊息。
菩薩蠻
作者：李億（宋）

畫樓酒醒春心悄。殘月悠悠芳夢曉。嬌汗浸低鬟。屏山雲雨闌。香車河漢路。又是匆匆去。鸞扇護明妝。含情看綠楊。
徵招
作者：李億（宋）

翠壺浸雪明謠夜，初疑玉虯飛動。莫弄紫簫吹，墮寒瓊驚夢。把紅爐對擁。怕清魄，不禁霜重。愛護殷勤，待長留作，道人香供。塵暗古南州，風流遠、誰尋故枝麼鳳。謾舉目銷凝，對愁雲曚暡。向霞扉月洞。且嚼蕊、細開春甕。這奇絕，好喚蒼髯，與竹君來共。
滿庭芳
作者：劉頡（宋）

鶯老梅黃，水寒煙淡，斷香誰與添溫。寶缸初上，花影伴芳尊。細細輕簾半卷，憑闌對、山色黃昏。人千里，小樓幽草，何處夢王孫。十年，羈旅興，舟前水嶧，馬上煙村。記小亭香墨，題恨猶存。幾夜江湖舊夢，空悽怨、多少銷魂。歸鴉被，角聲驚起，微雨暗重門。
賀新郎
作者：馮取洽（宋）

九日明朝是。問宜軒何事，今朝眾賓交至。長記每年八月八，曾慶飲仙出世。直推到、於今何意。要待千崖秋氣爽，向東籬、試探花開未。撾急鼓，舞長袂。主人臭味花相似。笑爭春、紅紫低昂，轉頭掃地。獨佔西風搖落候，旋屑黃金點綴。做得個、秋花元帥。舊說東陽流菊水，飲之者、壽過百餘歲。泛此酒，勸公醉。
賀新郎
作者：馮取洽（宋）

自願卑棲翼。似滄洲、白鳥悠悠，靜依拳石。聊寄一梯雲木表，俯視霽虹千尺。樂江上、山間聲色。鏡樣清流環樣繞，笑賜湖、一曲誇唐敕。塵外趣，有誰識。飛來妙墨痕猶溼。走盤珠流出，不火食人胸膈。三嘆陽春知和寡，但覺光生虛室。何處覓，倚歌簫客。他日玉林來得否，待平分、風月供吟筆。添一友，共閒逸。
賀新郎
作者：馮取洽（宋）

句裡思黃九。笑王郎、不奈寒芳，腰圍如柳。得似江郎饒雅趣，時攬黃花誑口。吐妙語、與之爭秀。閒繞珍從吟不盡，盡風前、露下欒欒瘦。香自足，豈勞嗅。一尊問我能同否。嘆雙溪、冷落籬邊，傲霜猶有。浩唱雲箋金縷調，興發小槽珠酒。待喚醒、早春梅友。獨恨愛花人易老，漫一年，好景還依舊。東望處，立良久。
賀新郎
作者：馮取洽（宋）

夢折營門柳。送君歸、暫戲斑衣，又攏徵袖。到得皇州風景異，只有湖山似舊。把感慨、寓之杯酒。雨抹晴妝西子樣，且平章、剩賦詩千首。富與貴，本來有。青油幕底籌攻守。擁貔貅、朝氣凌雲，夜鋒衝鬥。蜀祲淮氛猶在眼，一掃正須健帚。又何惜、驅弛奔走。快展韜鈴資世用，看歸來、金印懸雙肘。傾玉斝，為親壽。
賀新郎
作者：馮取洽（宋）

那得身無事。問雙溪老子，而今萬緣空否。正使塵牢償未了，畢竟難昏靈府。已笑唾、功名如土。五十九年風雨過，算非非、是是何須數。垂老也，信緣度。綠陰朱夏回清暑。嘆病來、觴怯流霞，扇閒白羽。方念生初增感慨，誰寄樂章新語。知是我、花菴菴主。一別三年惟夢見，定何時、相對傾瓊醑。驚世路，有豺虎。
賀新郎
作者：馮取洽（宋）

知彼須知此。問籌邊、攻守規模，云何則是。景色愔愔猶日暮，壯士無由吐氣。又安得、將如廉李。燕坐江沱甘自蹙，笑腐儒、枉楦朝家紫。用與舍，徒為耳。黃蘆白葦迷千里。嘆長淮、籬落空疏，僅餘殘壘。讀父兵書寧足恃，擊楫誰盟江水。有識者、知其庸矣。多少英雄沈草野，豈堂堂、吾國無君子。起諸葛，總戎事。
賀新郎
作者：馮取洽（宋）

問訊花庵主。這一宗、拍板門槌，是誰親付。逢翰墨場聊作戲，那個是真實語。算惟有、青山堪住。玉立林幽真脫灑，又何妨、白石和泉煮。底用判，雲遊據。朝三暮四從渠賦。且隨緣、家養園收，自然成趣。此外盤蝸餘一室，人我兩俱無負。要參到、道心微處。盡作逃禪逃得密，也難遮、撥草來尋路。應為撥，懶殘芋。
賀新郎
作者：馮取洽（宋）

二老交相訪。正不妨、勃窣媻姍，舍車而杖。憶在蓉村新雨過，門外春流浩蕩。中有個、列仙臞相。把酒論詩饒勝韻，更柳邊、花底同心賞。臨別句，幾回唱。忽傳風馭來溪上。遣兒曹、策馬郊迎，老懷欣暢。爭訝金華佳父子，飛下蓬萊崑閬。有四士、追隨仙仗。我愛君如何次道，便令人、直欲傾家釀。歌妙曲，鄭聲放。
賀新郎
作者：馮取洽（宋）

往事休尋訪。幸老來、筋力差強，未須扶杖。收腳八風波外立，一片虛空蕩蕩。誤壽者、本來無相。今日不知何日也，便戊申、重見何須賞。大夢曲，此時唱。團欒兒女溪堂上。且一觴、一詠陶然，此情堪暢。漫說神仙華屋好，縹緲嶠壺蓬閬。這浮幻、也難憑仗。何似薰風來歲歲，藹一家、和氣如春釀。婚嫁了，盡閒放。
沁園春
作者：馮取洽（宋）

我愛□君，結屋並山，友松竹梅。有倦遊孤劍，暫懸素壁，醉吟行履，時印蒼苔。得失不驚，知恬交養，浩浩胸中何壯哉。須知道，似驊騮萬里，道路方開。相期湖上舒懷。莫放過花枝與酒杯。況上天已辦，河東新賦，圜橋樂得，海內英才。矍鑠溪翁，據鞍一笑，畫餅功名賦倘來。長堤上，正柳花荷氣，儘可追陪。
沁園春
作者：馮取洽（宋）

人事好乖，雲散風流，暗思去年。記竹輿伊軋，報臨村裡，筇枝顛倒，忙返溪邊。翦韭新炊，尋桃小酌，取次歡謠俱可編。難忘處，是陽春一曲，群唱尊前。新晴又放花天。況家釀堪攜不用錢。想有人如玉，已過南市，無人伴我，重醉西阡。舊約難憑，新詞堪賦，樂事賞心那得全。歸來也，命兒將此意，寫以朱弦。
沁園春
作者：馮取洽（宋）

一雨霈然，六合全清，空無點埃。喜秋容新沐，為誰媚嫵，涼蟾留照，正爾徘徊。蠟屐清遊，漁蓑淡話，富貴於予何有哉。雙溪上，總舊盟鷗鷺，來往無猜。煙霞竹石松梅。更無數幽花陸續開。漸黃雞啄黍，肥堪一箸，浮蛆拍甕，美可三杯。兒解應門，翁方索句，俗客來時莫放來。青山好，盡從今日日，闥不妨排。
沁園春
作者：馮取洽（宋）

舉世紛紛，風靡波流，名氛利埃。有幽人嘉遁，長年修潔，寒花作伴，竟日徘徊。餐薦夕英，杯迎朝露，世味何如此味哉。揚揚蝶，盡弄芳來往，我又奚猜。雙溪約玉林梅。擬真到莊門一扣開。奈衢山風急，勒教回駕，橫壙水弱，未許浮杯。恨結停雲，神馳落月，白雪風前忽墮來。教兒唱，侑蓑翁一醉，無悶堪排。
沁園春
作者：馮取洽（宋）

問訊柳溪，溪上柳容，胡為帶埃。嘆陽春陡變，孰為披拂，賞音難遇，誰與徘徊。好在湖山，吾容不辱，寄徑垂條豈偶哉。休搖盪，且深根寧極，免俗人猜。何妨傍竹依梅。待青眼春回一笑開。盡攀絲弄葉，效顰施黛，籠韉拂帽，藉陰傳杯。未礙飛綿，一高千丈，風力微時穩下來。天難問，便陶門漢苑，一任安排。
沁園春
作者：馮取洽（宋）

稟氣之中，具聖之和，生逢令辰。算三春仲月，方才破二，百年大齊，恰則平分。立玉林深，散花庵小，中有け然自在身。詩何似，似蘇州閒遠，庾府清新。青鞋布襪烏巾。試勇往蓉溪一問津。有心香一瓣，心聲一闋，更攜阿艾，同壽靈椿。劫劫長存，生生不息，寧極深根秋又春。聊添我，作風流二老，歲歲尋盟。
沁園春
作者：馮取洽（宋）

有孤竹君，音節拂雲，諡曰洞簫。縱柳郎填就，周郎顧罷，欠伊品藻，律也難調。慚愧何郎。嗚嗚嫋嫋，翻入顎唇齒舌喉。誰知道，是郭郎親授，共貫同條。後來一輩枵枵。甚聲響都如鸚鵡嬌。嘆秦青已往，嘉榮何在，念奴骨朽，李八魂消。試向尊前，聽君一曲。前輩風流未覺凋。馮郎老，但點頭嚥唾，拼解金貂。
水調歌頭
作者：馮取洽（宋）

林葉潤而密，鶯語老猶嬌。懶翁哪記生日，兀兀度昏朝。勘破富貧貴賤，參透死生壽夭，至竟本同條。胸次絕疑礙，物外自超遙。又何嘗，貪七貴，慕三喬。溪山吾所自有，宜釣更堪樵。竊笑傍門小法，休覓駐顏大藥，揠長只傷苗。造化大爐耳，愚智一齊銷。
水調歌頭
作者：馮取洽（宋）

雪霽春已半，露重午方喧。一筇拄上高絕，便覺眼前寬。指點數家樓閣，檢校一村花柳，綠水接青煙。巒岫競圍繞，風日更清妍。鬧媒蜂，紛使蝶，菜花繁。少年正爾行樂，誰復顧華顛。自有此丘此坂，那得遊人簫鼓，暖響出中天。歸步不妨晚，恰則月初弦。
念奴嬌
作者：馮取洽（宋）

高堂素壁，漫生綃十幅，圖張消暑。不奈火雲燒六合，逃也略無逃處。小派秋聲，巨籭涼點，吸欻來何許。故人詞翰，此時飛落蓬戶。何幸一笑掀髯，停杯浩唱，三嘆遺音古。雪碗冰甌無表裡，更貯三危鮮露。咀嚥生香，清寒入夢，展轉忘宵曙。對床誤喜，與君同聽風雨。
金菊對芙蓉
作者：馮取洽（宋）

寶鏡緣空，玉簪點水，蕩搖千頃寒光。正江妃月姊，鬥理明妝。扶闌一笑開詩眼，少容我、吟諷其旁。一川風露，滿懷冰雪，雲海彌茫。不妨倚醉乘狂。問天公覓取，幾曲漁鄉。聽小樓哀管，偷弄初涼。夜深歡極忘歸去，錦江釀透碧筒香。對花無語，花應笑我，不似張郎。
木蘭花慢
作者：馮取洽（宋）

嘆年光婉晚，蒲柳質、易驚秋。況念遠懷人，停雲冪冪，時雨颼颼。西風墮來雁信，似知予、竟日倚溪樓。報道歸調湯劑，不知誰護衣篝。悠然富貴不須求。安樂萬緣休。但飽飯煎茶，婆娑永日，也勝閒愁。寒花自便寂寞，怕紛紛、蝶引與蜂勾。莫問障從何起，祗憑心有天遊。
摸魚兒
作者：馮取洽（宋）

嘆劉郎、那回輕別，霏霏三落紅雨。玄都觀裡應遺恨，一抹斷煙殘縷。愁望處。想霧暗雲深，忘卻來時路。新花舊主。記客羽流商，裁紅翦翠，山徑日將暮。空枝上，時有幽禽對語。聲聲如問來否。人生行樂須聞健，衰老念誰免此。吾所與。在溪上深深，錦繡千花塢。何時定去。但對酒思君，呼兒為我，頻唱小桃句。
蝶戀花
作者：馮取洽（宋）

秋到雙溪溪上樹。葉葉涼聲，未省來何許。盡拓溪樓窗與戶。倚闌清夜窺河鼓。那得吟朋同此住。獨對秋芳，欲寄花無處。杖履相從曾有語。未來先自愁君去。
西江月
作者：馮取洽（宋）

老子齊頭六十，新年第一今朝。放開懷抱不須焦。萬事付之一笑。煙柳效顰翠斂，露桃獻笑紅妖。已拼行樂到元宵。尚可追隨年少。
萬年歌
作者：趙以夫（宋）

鳳歷開新，正微和乍轉，麗景初曉。五莢蓂舒，光映玉階瑤草。在在東風語笑。慶此日、虹流電繞。鯨波靜，翠湧鰲山，嵩呼聲動雲表。絳節霓旌縹緲。望珠星燦爛，紫微深窈。琬液香浮，露溼蟠桃猶小。疊疊仙韶九奏，知春到、人間多少。蓬萊外，若木扶疏，萬年枝上長好。
大
作者：趙以夫（宋）

正綠陰濃，鶯聲懶，庭院輕寒煙薄。天然花富貴，逞夭紅殷紫，疊葩重萼。醉豔酣春，妍姿浥露，翠羽輕明如削。檀心鴉黃嫩，似離情愁緒，萬絲交錯。更銀燭相輝，玉瓶微浸，宛然京洛。朝來風雨惡。拍僝僽、低張青油幕。便好倩、佳人插帽，貴客傳箋，趁良辰、賞心行樂。四美難並也，須拼醉、莫辭杯勺。被花惱、情無著。長笛何處，一笑江頭高閣。極暮水雲漠漠。
孤鸞
作者：趙以夫（宋）

江南春早。問江上寒梅，佔春多少。自照疏星冷，祗許春風到。幽香不知甚處，但迢迢、滿汀菸草。回首誰家竹外，有一枝斜好。記當年、曾共花前笑。念玉雪襟期，有誰知道。喚起羅浮夢，正參橫月小。淒涼更吹塞管，漫相思，鬢華驚老。待覓西湖半曲，對霜天清曉。
金盞子
作者：趙以夫（宋）

得水能仙，似漢皋遺佩，碧波寒月。藍玉暖生煙，稱縞袂黃冠，素姿芳潔。亭亭獨立風前，照冰壺澄徹。當時事，琴心妙處誰傳，頓成愁絕。六出自天然，更一味清香渾勝雪。西湖秋菊寒泉，似坡老風流，至今人說。殷勤折伴梅邊，聽玉龍吹裂。丁寧道，百年兄弟，相看晚節。
天香
作者：趙以夫（宋）

蜀錦移芳，巫雲散彩，天孫翦取相寄。金屋看承，玉臺凝盼，尚憶舊家風味。生香絕豔，說不盡、天然富貴。臉嫩渾疑看損，肌柔只愁吹起。花神為誰著意。把韶華、總歸姝麗。可是老來心事，不成春思。卻羨宮袍仙子。調曲曲清平似翻水。笑囑東風，殷勤勸醉。